Чудна нека зубобоља

(игроказ)

**ЛИЦА:**

АЦА, буцкаст дечко који воли да једе

ЈОВАН, одличан ђак и такмичар, обожава математику

ЋИРА, бистар и окретан дечак, али му је све друго прече од учења

ФИЛИП, неутралан, лако прилагодљив, воли биологију

КОНСТАНТИН, фолирант, извлачи се од посла разним изговорима

*Сценографија: две ђачке клупе са столицама, наставнички сто и табла;*

*(Чује се школско звоно.)*

АЦА *(долази, оставља ранац на први сто и крене ка прозору, али се ухвати за стомак у пределу желуца, па одлази до ранца и вади сендвич. За то време улазе Јован и Ћира и остављају ђачке торбе на столице поред другог стола)*

ЈОВАН (Ћири): Јеси ли одговарао биологију?

ЋИРА: Јесам, одговарао сам прошлог часа, али за данас нисам урадио домаћи задатак из математике. *(обојица погледају потом у Ацу који се занесено диви свом сендвичу)*

АЦА: Ммм! Какав диван сендвич! *(загледа га са свих страна, дивећи се)*

ЋИРА *(прилази Аци):* Ко о чему, ти, брате, само о храни!

ФИЛИП *(ушао у међувремену, такође и он оставио ранац на столицу, али поред првог стола, па и он прилази и Аци):* Стварно, тек смо дошли у школу, а ти си одмах кренуо да ужинаш! Сачекај бар да прође први час!

АЦА *(грицне сендвич и прича жваћући)*: Не могу. Првог часа имамо математику, а од ње ми се желудац тако згрчи, да ми припадне мука.

ЈОЦА *(придружује се групи, а у међувремену петљао нешто по ранцу):* Ааа, математика! Нема лепше и боље науке од математике!

ФИЛИП: Можда биологија, баш је занимљиво што сада учимо о ћелијама и биљкама.

ЈОЦА *(одлучно):* Неће бити. Свака ћелија мог бића ипак се радује математици. И обожава је.

ЋИРА: Како да се радујем, кад нисам знао да урадим домаћи задатак?

АЦА: Стварно, Јоване, ко се још, осим тебе, радује математици? Обим, површина, дужина, висина... ма шта знам шта све не! Изгубиш се у оним формулама.

ФИЛИП: И ја сам се намучио са последњим задатком... и... нисам га урадио.

ЈОЦА: Зашто? Тај задатак је баш био лак! А може да се уради на два начина! Ево, могу да вам покажем! Али... *(осврће се)* Нема креде!

ЋИРА: Ево га једно парче! *(Подиже са пода и држи у руци.)*

ФИЛИП: Јеси ли сигуран да је то креда? *(Загледа то што Ћира држи.)*

АЦА: Сигурно је мени испала из џепа (ранца) кад сам вадио сендвич.

ЈОЦА: Мени ово више личи на неки састојак из твоје ужине. (*Узима од Ћире и загледа.)*

ФИЛИП: Да нам је микроскоп овде могли бисмо да анализирамо састојке.

ЈОЦА *(гледа у то што држи)*: Личи на мали ваљак, али је првобитно био у облику коцке или квадра, рекао бих.

ЋИРА *(весело)*: Е, људи, не треба вам ни микроскоп, нити математичко знање. Одокативном методом стручњака за Ацине сендвиче, рекао бих да је то у првобитном облику било парченце качкаваља које је добило ваљкаст облик кад се спљескало у Ациној кифли, па је попримило беличаст изглед креде.

ФИЛИП: Хахаха... још само Јоца да му израчуна површину и обим! Хахахаха.

АЦА *(љутито и грицне сендвич)*: Коме да израчунаш површину и обим? *(мљац, мљац)* Мени?

ЈОЦА: Па, могли бисмо. Ако направимо попречни пресек и измеримо висину и применимо образац... *(Аца му упада у реч.)*

АЦА: Мени да правиш попречни пресек? *(мљац, мљац)*

ЈОЦА *(занесено):*... додуше, ви то не бисте знали јер се то учи у седмом разреду...

ФИЛИП: Али, ти, свакако, знаш!

ЋИРА *(Аци)*: Ацо, не прича се с пуним устима! Не теби, већ делићу твог сендвича!

АЦА: Ааа! Добро. Нека ради шта хоће! Мада, штета! *(сажаљиво)* Било је то укусно парченце...

ФИЛИП: Јоване, ти си сигурно провежбао све задатке са такмичења за целу основу школу?

ЈОВАН *(задовољно)*: Па, нисам баш све. Остао ми је Мислиша за осми разред и Кенгур за седми и осми, али, да, углавном јесам.

АЦА: Јоване, молим те, немој да причаш више о задацима јер ми ни сендвич не помаже.

КОНСТАНТИН *(долази и видно му је надувен образ):* Е, здраво, друштво!

ФИЛИП: Е, где си Коле! И ти нешто једеш од раног јутра! Шта је вама данас? Је ли то неки вирус?

КОНСТАНТИН: Ма не, не једем. Боли!!!

ЋИРА *(радознало):*  Шта те боли? Где те боли?

ЈОЦА *(загледа Константинов образ):* Ауу, брате, гадно.

КОНСТАНТИН: Ааа! Јој, мајкице, ала боли!

АЦА: Ауу *(пипне Константина по образу)*: Ала је тврдо! Боли те зуб?

КОНСТАНТИН *(Аци):*  Бежи, шта ме пипаш!

ФИЛИП: Изгледаш као да ти је израстао још један нос.

АЦА *(сажаљиво)* : Извини, Коле, нисам хтео да те повредим!

ЋИРА *(зачуђено)*: А где ти је ранац? Ти си дошао у школу без књига?

ФИЛИП: Где ћеш да пишеш?

КОНСТАНТИН: Како да пишем кад ме боли зуб?!

ЈОВАН: Па ти ниси онда ни домаћи урадио!

АЦА: Па наравно да није, јер га је болео зуб и није могао да мисли.

ЋИРА: Благо теби, Коле! Наставница неће да ти да минус, али ми смо надрљали.

КОНСТАНТИН: Благо мени! И ти си ми неки друг! Кажеш ми тако нешто, док ја у себи вриштим од бола.

ЋИРА: Извини, Коле! Опрости што сам био несмотрен. Знаш да нисам тако мислио.

АЦА: Али, човече, што си долазио у школу, што ниси отишао код зубара?

ЈОЦА: Јао, не спомињите ми зубара! Чим помислим на зубара, мени се као Аци за метематику згрчи желудац.

ЋИРА: Вала, и мени. Ево, већ ме врти. Хајде да узмемо по парченце моје чоколаде, мада сам мислио да то поједем за време великог одмора. *(прилази столу и из ранца вади чоколаду)*

ФИЛИП: Можете и мени мало да дате, само комадић. Греота да само ви једете, а ја да гледам.

АЦА: И ја бих баш могао да засладим ужину. Оставите и мени мало.

КОНСТАНТИН: Хоћу и ја!

ЈОЦА: Али тебе боли зуб, а чоколада је опасна код зубобоље.

ЋИРА *(додаје)*: Посебно ова са лешницима.

КОНСТАНТИН *(окрене се и избаци куглицу коју је држао у устима)*: Дај и мени! Ево, управо ми је прошло! Више ме не боли зуб!

ФИЛИП: Хахаха! Чудна нека зубобоља!

ЋИРА *(задиркујући га)*: Да те није зуб заболео због математике?

КОНСТАНТИН: Можда, али се излечио кад је чуо да у близини има чоколаде. Зуби обожавају да грицкају чоколаду.

ФИЛИП *(провирује ка вратима)*: Е, друштво, ено, иде наставница!

ЋИРА *(невесело и разочарано):* Ето, нисам стигао од Јована да препишем онај задатак, јер сте ме замајавали.

ЈОЦА: Људи, не секирајте се! Ја ћу да вас спасим. Рећи ћу да ми нешто није било најјаснији тај последњи задатак.

АЦА *(радосно)*: Хвала, ти, Јоцо. баш си права другарчина!

ФИЛИП: Одлично! Док наставница буде чудила како то теби није било јасно, заборавиће да ми уопште нисмо урадили домаћи задатак.

ЈОЦА: Немојте, да ми захваљујете, већ следећи пут урадите задатке или бар питајте да вам на време покажем и објасним шта вам није јасно. Заиста, нема лепше науке од математике!

4. ВОДИТЕЉ: Хајде баш да му поверујемо да је математика најлепша од свих наука.

1. ВОДИТЕЉ: Ма, мени се чини да овај дечко много воли да мудрује.

4. ВОДИТЕЉ: Ууу, није то ништа. Да видиш само мог млађег брата и његове другаре. Они су мајстори у томе, а тек су у другом разреду!

1. ВОДИТЕЉ: Па то значи, што су млађи, то су већи мудријаши!

Игроказ МУДРАЦ – Дејан Алексић (из књиге Игрокази за школске и остале приредбе, Креативни центар)

3. ВОДИТЕЉ: Сад кад смо се овако лепо забавили и прославили Дан школе, хајде да се са радошћу бацимо на припремање најсрећнијег празника свих ђака.

4. ВОДИТЕЉ: Каквог празника? Колико знам, нема ускоро ни државног, ни црквеног празника!

3. ВОДИТЕЉ: Да, али постоји један празник кога славе сви ђаци, а, богами и наставници.

2. ВОДИТЕЉ: Је ли теби добро? Па сад је 30. мај а Свети Сава школска слава је у јануару.

3. ВОДИТЕЉ: Ма ко овде говори о Светом Сави? За две недеље је Свети Распуст Преподобни! Капираш?

1. ВОДИТЕЉ: Врло духовито!

4. ВОДИТЕЉ: Него, хајдемо кући, чека ме домаћи задатак из српског језика.

2. ВОДИТЕЉ: Аха! Сутра прослављамо Свету Мученицу Лектиру! Капирам!

КРАЈ

Литература:

- Игрокази за школске и остале приредбе – Дејан Алексић, Креативни центар- песма Ујела ме глиста бесна, Светлане Биорац Матић, коју је објавила на Фејсбуку и дозволила да се прикаже на приредби

Све остало у сценарију је ауторски рад Ирене Златковић